text: Nu kan de se, når de skøjter
  14 januar 2010 kl. 09.39
  Idag kommer der lys på skøjtebanen på dammen i Haderslev.
  Den er meget populær, isen på dammen i Haderslev. Den benyttes flittigt af skøjteløbere - bare ikke om aftenen.
  Men det bliver anderledes fra idag, hvor der kommer lys på isen.
  Det er Haderslevs borgmester Jens Christian Gjesing, der har taget initiativet, og Claus Andersen, der er Beredskabschef for Brand og Redning i Haderslev Kommune, siger:
  - Vi har lavet en aftale med Beredskabsforbundet om, at de vil opstille og passe materiellet, og vi er rigtig glade for, at de vil hjælpe.
  - Det koster selvfølgelig lidt i strøm og så en madpakke til dem, der skal passe tingene, men vi vil jo gerne være med til at give borgerne en god oplevelse, når dammen endelig er frosset til, siger Claus Andersen.
  Det er ikke alle skøjteklare søer i kommunen, der bliver oplyst, men kun Haderslev Inderdam.
  Haderslev Kommune har nemlig kun én generator.
  